KIRJALLINEN KYSYMYS E-1407/00 esittäjä(t): Jeffrey Titford (EDD) komissiolle. Petokset ja lahjonta Euroopan unionissa.



Virallinen lehti nro 103 E , 03/04/2001 s. 0010 - 0011



KIRJALLINEN KYSYMYS E-1407/00 esittäjä(t): Jeffrey Titford (EDD) komissiolle (5. toukokuuta 2000) Aihe: Petokset ja lahjonta Euroopan unionissa Voiko komissio ilmoittaa mihin toimiin on ryhdytty entisen komission jäsenen Edith Cressonin valvomassa Leonardo-ohjelmassa paljastuneiden petos- ja lahjontatapausten uusiutumisen ehkäisemiseksi? Neil Kinnockin komission puolesta antama vastaus (13. heinäkuuta 2000) Euroopan petostentorjuntavirasto (OLAF) tutki Leonardo-ohjelman täytäntöönpanosta vastaavan teknisen avun toimiston (Technical Assistance Bureau, BAT) sisäistä hallintoa ja havaitsi seikkoja, jotka voivat johtaa petosepäilyä koskeviin rikossyytteisiin. Kyseiset seikat saatettiin asiaankuuluvien oikeusviranomaisten tietoon. OLAF ei löytänyt tutkimuksessaan todisteita itse ohjelman hallintoon liittyvistä väärinkäytöksistä. OLAFin tutkimuksen ohella käynnistettiin ohjelman hallinnointia koskeva hallinnollinen tutkinta, joka saatiin päätökseen äskettäin. Tässäkään tutkinnassa ohjelman hallinnoinnista ei löytynyt sellaisia vakavia virheitä, jotka olisivat antaneet aihetta kurinpitomenettelyjen käynnistämiseen. Petosyritysten, korruption tai virkatehtävien vakavan laiminlyönnin torjumisen tehostamiseksi komission uudistusohjelmassa annetaan useita toimintaohjeita, joiden avulla pyritään vastaamaan riippumattomien asiantuntijoiden komitean ensimmäisessä raportissa esitettyihin huolenaiheisiin ja toimimaan siinä esitettyjen suositusten mukaan. Näiden ohjeiden mukaisesti pääosastojen vastuualueita ja velvollisuuksia laajennetaan siten, että pääosastot ovat suoraan vastuussa taloushallinnostaan ja sisällyttävät sitä koskevan selvityksen vuosikertomuksiinsa, pääosastoille myönnetään myös uudet tarkastusvaltuudet ja komissioon perustetaan taloushallinnon asiantuntijoiden johtama sisäisen tarkastuksen osasto, jonka henkilöstö koostuu pääosin kyseisen alan asiantuntijoista. Lisäksi tarkastusten parissa työskentelevän henkilöstön määrää lisätään palkkaamalla asiantuntijoita komission ulkopuolelta ja tarjoamalla henkilöstölle sisäistä koulutusta. Käytännössä uudistuksen merkityksestä on osoituksena se, että pääosastojen tarkastusosastojen voidaan kohtuudella olettaa tulevaisuudessa huolehtivan tai ottaneen jo huolehtiakseen teknisen avun toimistojen (tai muiden vastaavanlaisten elinten) tarkastuksesta. Jos tarkastuskertomukset eivät valmistu kohtuullisen ajan kuluessa, siitä ilmoitetaan sisäisen tarkastuksen osastolle, joka suorittaa aiheelliset tutkimukset. Osasto laatii tutkimuksista selvityksen komissiolle. Kuten arvoisa parlamentin jäsen on mahdollisesti havainnut, komission uudistamista koskeva valkoinen kirja, joka julkistettiin 1. maaliskuuta ja esiteltiin parlamentille samana päivänä, sisältää joitakin taloushallinnon ja varainhoidon uudistamista koskevia määräyksiä, jotka voidaan toteuttaa vasta sitten, kun voimassa olevaa varainhoitoasetusta on muutettu. Sillä välin komissio toteuttaa kaikki sellaiset muutokset, jotka eivät edellytä lainsäädännön muuttamista. Seuraavat toimenpiteet on jo toteutettu tai ovat vireillä: uusi sisäisen tarkastuksen yksikkö aloitti toimintansa 21. kesäkuuta, komissio päättää ennakkohyväksynnän hajauttamisesta 12. heinäkuuta, kaikki PO:t aloittavat taloushallintojärjestelmänsä perusteellisen arvioinnin, jonka on oltava valmis vuoden 2000 syyskuuhun mennessä, ja koko taloushallinnon henkilöstö osallistuu täydennyskoulutukseen syyskuusta alkaen.